Med præcis en måned til valget til Europa-Parlamentet, spiller den konservative spidskandidat Pernille Weiss ud med et kontroversielt forslag, som skal gøre det nemmere for europæiske virksomheder at få den arbejdskraft, de mangler.

Afrikanere og andre, som vil arbejde i EU, skal modtages på en langt mere positiv måde end i dag, og så skal der indledes et tæt sarbejde med de afrikanske lande, foreslår Pernille Weiss.

Migranter skal ikke ses som en trussel, mener hun.

Mens befolkningerne i Afrika vokser år for år, bliver europæerne ældre og ældre, og i mange lande - herunder Danmark - er der mangel på arbejdskraft.

»Vi kommer i EU til at mangle over 10 millioner par hænder de kommende år,« siger Pernille Weiss og fortsætter:

»Hvis vi koldt og kontant ser på, hvor der i fremtiden vil være en overbefolkning, og hvor befolkningen skrumper, så siger det sig selv, at vi må se på den bedst mulige måde at få stimuleret til, at folk er der, hvor der er plads til dem og brug for dem. Og hvor der er en samfundsstruktur, der tager imod dem med et godt udgangspunkt i stedet for, at vi ser migranter som en trussel,« siger Pernille Weiss.

FAKTA Spidskandidaterne til EP-valget Søndag 26. maj skal danskerne stemme og vælge Danmarks kommende medlemmer af Europa-Parlamentet. Interviewet med Pernille Weiss (K) er det første i en serie, hvor Berlingske interviewer de 10 spidskandidater for de opstillede partier til EP-valget. De øvrige spidskandidater til valget er: Morten Løkkegaard (V) Jeppe Kofoed (S) Mette Bock (LA) Morten Helveg (Radikale) Peter Kofod (DF) Margrete Auken (SF) Rina Ronja Kari (Folkebevægelsen mod EU) Nikolaj Villumsen (Enhedslisten) Rasmus Nordqvist (Alternativet) FOLD UD FOLD UD

Konkret forestiller hun sig et langt tættere samarbejde mellem EU og Den Afrikanske Union, der kan være med til at skabe »hoveddøre til Europa« og blandt andet sikre mere arbejdskraft til EU-landene.

Pernille Weiss, spidskandidat (K). »Vi er allerstærkest, når vi tillader, at vi er forskellige. Derfor er jeg heller ikke bange for migration og 10 millioner ekstra borgere fra et andet sted i verden. For det er sket før, og alt andet lige har det kun beriget os. Det har givet os udfordringer, men vi er blevet et rigere folk, vi er blevet dygtigere og mere omstillingsparate af at håndtere de udfordringer.«

»Når vi kommer på den anden side af valget 26. maj, og der er etableret en ny EU-Kommission, så skal der udarbejdes en fælles migrationspolitik,« siger Pernille Weiss.

Hun anerkender, at det er et nationalt anliggende, hvilken arbejdskraft man vil importere, men EU bør spille en større rolle og gøre migrationen mulig.

»Alle skal være velkomne. Og vi skal have nogle ordentlige hoveddøre omkring Europa, som vi kan være trygge ved, og som sikrer, at der kun kommer dem ind i vores hus, som er ventet og velkomne. Sådan skal det være i Europa,« siger Pernille Weiss med en henvisning til at slogan fra Region Hovedstaden:

»Dem, der kommer hertil, skal være »ventet og velkomne«, og der skal være en klar og tydelig struktur for, hvordan man kommer ind. Og hvordan man forlader Europa igen, hvis der ikke længere er arbejde.«

Men hvad gør man rent praktisk, hvis der står en million mennesker og vil ind i Europa?

»Det er vigtigt, at hvert enkelt land kigger på sit eget arbejdsmarked, balancen mellem udbud og efterspørgsel på arbejdskraft, og spørger sig selv, hvor mange man kan tage ind. Det er et nationalt ansvar at tage på sig. Der er bred enighed hos de fleste i dansk erhvervsliv om, at man gerne vil have nem og positiv adgang til arbejdskraft.«

»Vi kommer i EU til at mangle over 10 millioner par hænder de kommende år,« siger Konservatives spidskandidat til Europa Parlamentsvalge,t Pernille Weiss. Hun mener derfor, at EU i højrere grad skal åbne portene for migranter fra Afrika, hvor der er befolkningsoverskud. Fold sammen Læs mere Læs mere

I Danmark har den nuværende regering blandt andet foreslået at nedsætte beløbsgrænsen for udenlandsk arbejdskraft, som kommer fra lande uden for EU, men forslaget er stemt ned af Socialdemokratiet og Dansk Folkeparti.

Dansk Industri og andre erhvervsorganisationer har flere gange opfordret Folketinget til at gøre det lettere at rekruttere medarbejdere fra Afrika og andre lande uden for EU.

»Det er vigtigt for erhvervslivet, at der er den arbejdskraft, som de har behov for. Vi er et eksportland og lever af at sælge vores produkter og løsninger til resten af verden. Hvis ikke vi har kvikke hænder og hoveder til at gøre det, der skal gøres, så skyder vi os selv i foden,« siger Pernille Weiss og tilføjer:

»I den bedste af alle verdener skal det være sådan, at folk søger derhen, hvor der er arbejde til dem. Og det gør man af entreprenørlyst, og fordi man er velkommen der, hvor man dukker op med sit kvikke hoved og sine dygtige hænder. De europæiske virksomheder har brug for arbejdskraft og råvarer, så der skal være en balance og win-win i udvekslingen.«

Jeppe Kofod, spidskandidat (S). »Der er stadig masser af danskere, som gerne vil i arbejde. Og dem skal vi etablere et arbejdsmarked til. Vi skal ikke lukke en ladeport op for millioner af afrikanske mennesker, som vil ind i Europa. Det er en helt forkert vej at gå.«

Du nævner selv, at der er brug for mindst 10 millioner på det europæiske arbejdsmarked, men mange er bekymrede for, om Europa kulturelt kan rumme så mange fra afrikanske lande, Mellemøsten, eller hvor de skal komme fra?

»Det er helt klart en udfordring, hvis ikke vi bliver bedre til at tage højskolesangbogen ned fra hylden og genbesøge de demokratiske normer for hensyn og respekt, som er det, vi står for hos os,« siger Pernille Weiss og tilføjer, at man mange steder ser positivt på integrationen:

»Når jeg er ude og besøge kommuner, som ligger langt væk fra København og de populistiske medier, så kan de godt finde ud af at kalde sammen til fællesspisning. Og at tage fat i naboen, der kommer fra et andet land og har brug for at blive guidet til, hvordan det fungerer hos os. Jeg har også besøgt Danpo-slagteriet, som har 28 forskellige nationaliteter ansat. Og det ville da være lettere, hvis alle var danskere, men man løser problemerne, og der er også mange fordele ved det.«

Mange opfatter det som svært?

»Men hvad er alternativet? Ved ikke at være gode til at tage imod fremmed arbejdskraft, skærer vi den gren over, vi selv sidder på. Det er ganske almindelig snusfornuftig samfundsøkonomi, at det skal kunne lade sig gøre.«

Hvordan forestiller du dig samarbejdet med de afrikanske lande?

»Der skal udvikles et mere fint forgrenet samarbejde med Den Afrikanske Union på flere niveauer, så vi kan lære og blive inspireret af hinanden. Den trafik går begge veje. Der er mange lande i Afrika, der har et kristent udgangspunkt, der kunne vi jo begynde.«

Og kan Europa håndtere det?

»Vi er allerstærkest, når vi tillader, at vi er forskellige. Derfor er jeg heller ikke bange for migration og 10 millioner ekstra borgere fra et andet sted i verden. For det er sket før, og alt andet lige har det kun beriget os. Det har givet os udfordringer, men vi er blevet et rigere folk, vi er blevet dygtigere og mere omstillingsparate af at håndtere de udfordringer.«

Men ser du det også sådan, at 10 millioner ikke er særligt mange i forhold til en europæisk befolkning på omkring 500 millioner?

»Ja og så ser jeg nogle muligheder i et tættere samarbejde med Den Afrikanske Union. Jeg ser flere muligheder end risici.«

Pernille Weiss mener desuden, at man skal gøre meget for at adskille flygtninge og migranter.

Anders Vistisen, EP-kandidat (DF). »Alle de erfaringer, der er med masseindvandring i Vesteuropa fra Afrika og Mellemøsten er ikke ligefrem bonnet ud på den positive side. Så er det næsten lige meget om det er en eller 10 millioner.«

Asylansøgere skal have deres sag behandlet uden for Europa i samarbejde med FN. Og så skal der ifølge Pernille Weiss' udspil gøres noget for at få de migranter, der af sig selv vandrer mod nord, til at vende om.

»Når vi nu ved, at folk bevæger sig fra syd mod nord og ender i Nordafrika hos forskellige militser eller dør på Middelhavet, kan vi så ikke i stedet nå at få kontakt med dem, før de ender så langt oppe i Afrika. Vi skal fortælle dem, at de er på vej til Europa på en forkert måde. Og så skal vi hjælpe dem med at komme tilbage igen med den understøttelse, de værktøjer og uddannelsesprogrammer med europæiske virksomheder, de har brug for. Så de kan se en fremtid for sig.«

Der er også den mulighed, at EU bare lukker grænsen med store hegn?

»Det kan vi jo ikke; en stærk ydre grænse er ikke det eneste værktøj mod illegal migration. Presset bliver i fremtiden større, end noget hegn kan beskytte os imod. Derfor skal en ny migrationspolitik fjerne negativ, livsfarlig og illegale migration.«

Men de aftaler, EU har indgået med Tyrkiet og dele af Libyen, ser ud til at have virket?

»Men vi ved også, at dem, der ender i militslejrene eller i militsernes fængsler i Libyen, og som skal evakueres af FN, er mennesker, som lever under forhold, som er grufulde, og på den måde poster vi penge i noget, ingen vinder på overhovedet. Vi har et kæmpe stort etisk og moralsk ansvar for at dæmpe konsekvenserne af vores politik. Grundlæggende skal det ske i samarbejdet med FN og Den Afrikanske Union.«

Portræt af De konservatives spidskandidat til Europa Parlamentsvalget Pernille Weiss. Fold sammen Læs mere Læs mere

Både Socialdemokratiet og Dansk Folkeparti er særdeles kritiske over for det konservative udspil.

»Det er grundlæggende en dårlig idé. Alle de erfaringer, der er med masseindvandring i Vesteuropa fra Afrika og Mellemøsten, er ikke ligefrem bonnet ud på den positive side. Så er det næsten lige meget, om det er en eller 10 millioner,« siger EP-kandidat Anders Vistisen (DF).

Han mener, at der bliver mindre behov for arbejdskraft i Europa i fremtiden, i takt med at flere job bliver automatiseret. Desuden er der stadig mulighed for at tiltrække folk fra andre steder i verden, hvor integrationen har været mere succesfuld, mener Vistisen.

Både han og den socialdemokratiske spidskandidat, Jeppe Kofod, lægger stor vægt på, at det fortsat er nationalstaterne, der har kompetencen, når det gælder rekruttering af udenlandsk arbejdskraft.

»Det, vi skal bruge vores kræfter på, er at få vore egne i arbejde. Der er stadig masser af danskere, som gerne vil i arbejde. Og dem skal vi etablere et arbejdsmarked til. Vi skal ikke lukke en ladeport op for millioner af afrikanske mennesker, som vil ind i Europa. Det er en helt forkert vej at gå,« siger Jeppe Kofod.